РЕШЕНИЕ НА КОМИСИЯТА
от 12 октомври 2009 година
за изменение на допълнението към приложение VI към Акта за присъединяване на България и Румъния по отношение на определени млекопреработвателни предприятия в България
(нотифицирано под номер C(2009) 7637)
(текст от значение за ЕИП)
(2009/751/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Акта за присъединяване на България и Румъния, и по-специално глава 4, раздел Б, буква е), първа алинея от приложение VI към него,
като има предвид, че:
(1)
С Акта за присъединяване на България и Румъния за България бяха предвидени преходни периоди за привеждане на определени млекопреработвателни предприятия в съответствие с изискванията на Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1).
(2)
България предостави гаранции, че двадесет и четири млекопреработвателни предприятия са завършили процеса на модернизиране и понастоящем отговарят напълно на изискванията от законодателството на Общността. На седемнадесет от тези предприятия е разрешено да получават и преработват без разделяне отговарящо и неотговарящо на изискванията сурово мляко. Поради това те следва да бъдат включени в списъка в глава I на допълнението към приложение VI. Едно млекопреработвателно предприятие, понастоящем включено в глава I, ще преработва единствено отговарящо на изискванията сурово мляко и поради това ще бъде считано за одобрено от ЕС млекопреработвателно предприятие. С оглед на предходното това предприятие следва да бъде заличено от списъка в глава I на допълнението към приложение VI. Две млекопреработвателни предприятия, понастоящем включени в глава II, ще преработват единствено отговарящо на изискванията сурово мляко. Поради това тези предприятия следва да бъдат заличени от списъка в глава II на допълнението към приложение VI.
(3)
Въз основа на гореизложеното допълнението към приложение VI към Акта за присъединяване на България и Румъния следва да бъде съответно изменено.
(4)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Допълнението към приложение VI към Акта за присъединяване на България и Румъния се изменя в съответствие с приложението към настоящото решение.
Член 2
Адресати на настоящото решение са държавите-членки.
Съставено в Брюксел на 12 октомври 2009 година.